**ՄԵՂՐԻ ՀԱՄԱՅՆՔԻ ՂԵԿԱՎԱՐ ԲԱԳՐԱՏ ԶԱՔԱՐՅԱՆԻ ՏԱՐԵՄՈՒՏԻ ՈՒՂԵՐՁԸ**

Մեղրի համայնքի հարգելի՛ բնակիչներ  
Ավարտին է մոտենում 2022 թվականը, շուտով մենք կշրջենք մեր տարեգրության ևս մեկ էջ: Տարեմուտի այս վերջին ժամերին ցանկանում եմ շնորհավորանքի ու բարեմաղթանքի խոսք ուղղել Մեղրի համայնքի բոլոր բնակիչներին:  
Թող գալիք՝ 2023 թվականը մեր պետության համար լինի խաղաղության, անվտանգության, բարեկեցության և ստեղծագործ աշխատանքի տարի: Մեր պարտքն է ապրել ու աշխատել այնպես, որ արժանի լինենք իրենց կյանքը հայրենիքի պաշտպանության համար անձնվիրաբար զոհած մեր քաջարի հայրենակիցներին ու մեր եղբայրների կյանքի գնով ձեռք բերած խաղաղությանը։ Իմ խոնարհումը որդեկորույս մայրերին և սևազգեստ այրիներին։ Ցանկանում եմ առանձնահատուկ շնորհավորել խաղաղության մեր պաշտպաններին՝ Հայոց բանակում ծառայող, մարտական հենակետերում Ամանորը դիմավորող մեր զինվորներին ու հրամանատարներին։  
2022-ը մեր համայնքում նշանավորվեց տարատեսակ մարտահրավերներով, որոնք կարողացանք անցնցում հաղթահարել և գրանցել հաջողություններ համայնքի բարեկարգման ճանապարհին: ՀՀ կառավարության ու Սյունիքի մարզպետարանի հետ արդյունավետ աշխատանքի շնորհիվ մենք կարողացանք դրական տեղաշարժ ապահովել տարբեր ոլորտներում: Համոզված եմ, որ մեր համակարգված աշխատանքով 2023-ին կարձանագրենք նոր հաջողություններ՝ ունենալով նոր ձեռնարկումներ, կյանքի կոչելով նոր ծրագրեր՝ ավելի բարեկեցիկ համայնք ունենալու համար: Գիտակցելով, որ դեռևս կան բազմաթիվ չլուծված խնդիրներ, վստահեցնում եմ, որ մենք ունենք դրանց լուծման հստակ ծրագիր, քաղաքական կամք և անհրաժեշտ ժամանակ, քանի որ մեր որդեգրած քաղաքականության առանցքում մշտապես գտնվում է քաղաքացին իր խնդիրներով:  
Սիրելի հայրենակիցներ, գաղտնիք չէ, որ դեռևս հեռու է մեր երազած խաղաղությունը, մեր երկիրն ու պետականությունը կանգնած են բազում մարտահրավերների առջև: Տարեմուտի այս պահին վերստին կարևորում եմ մեր հասարակության բոլոր շերտերի միասնությունը՝ անկախ քաղաքական հայացքներից, և մաղթում մեզ և արցախահայությանը ուժ, հաստատակամություն, տոկունություն հետագա մարտահրավերներին դիմակայելու համար:  
Մեկ անգամ ևս շնորհավորելով Ամանորի և Սուրբ Ծննդյան առթիվ՝ մաղթում եմ առողջություն, անձնական երջանկություն և բարօրություն: Թո՛ղ մեր սահմաններն անառիկ լինեն, օջախները՝ հյուրընկալ: Թո՛ղ 2023 թվականը միայն ձեռքբերումների և բարի գործերի իրականացման տարի լինի:  
Շնորհավոր Ամանոր և Սուրբ Ծնունդ: